
Republika Hrvatska
Trgovački sud u Splitu
Split, Sukoišanska 6


Poslovni broj: 4.St-562/2018-7

U IME REPUBLIKE HRVATSKE
RJEŠENJE 
Trgovački sud u Splitu, po sucu tog suda Katarini Mikulić, kao stečajnom sucu, u skraćenom stečajnom postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom ASTACUS j.d.o.o., Plano 47, Plano, OIB: 89683921982, 15. listopada 2018.   
riješio je
Obustavlja se skraćeni stečajni postupak nad trgovačkim društvom ASTACUS j.d.o.o., Plano 47, Plano, OIB: 89683921982.
Obrazloženje
Financijska agencija, Regionalni centar Split podnijela je ovom sudu 27. srpnja 2018. zahtjev za provedbu skraćenog stečajnog postupka nad ASTACUS j.d.o.o., Plano 47, Plano, OIB: 89683921982, navodeći da dužnik nema zaposlenih, a da na dan 25. srpnja 2018. u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 247.617,67 kuna.
Budući da su prema podacima iz podnesenog zahtjeva bile ispunjene pretpostavke iz članka 428. Stečajnog zakona (˝Narodne novine˝ broj 71/15 i 104/17; dalje: SZ) ovaj sud je 22. kolovoza 2018. na mrežnoj stranici e-Oglasna ploča sudova objavio oglas s podacima o identifikaciji dužnika te ukupnom iznosu duga dužnika evidentiranog na temelju neizvršenih osnova za plaćanje. Isto tako, tim, oglasom su osobe ovlaštene za zastupanje dužnika pozvane da u roku od 15 dana od dana objave oglasa podnesu sudu javnobilježnički ovjerovljen popis imovine i obveza dužnika na propisanom obrascu, a vjerovnici dužnika su pozvani da najkasnije u roku od 45 dana od objave oglasa predlože otvaranje stečajnog postupka nad dužnikom, sve to uz upozorenje na pravne posljedice nepodnošenja prijedloga za otvaranje stečajnog postupka.
Vjerovnik Republika Hrvatska - Ministarstvo financija je 3. listopada 2018. podnio sudu prijedlog za otvaranje stečajnog postupka nad dužnikom (list 8 spisa) uz koji je dostavio dokaze o postojanju tražbine (list 9-16 spisa).
Odredbom članka 431. stavak 1. SZ propisano je da ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz tog popisa proizlazi da dužnik ima imovinu koja nije dostatna za namirenje predvidivih troškova stečajnog postupka te ako u roku od 45 dana nijedan vjerovnik ne predloži otvaranje stečajnog postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U tom slučaju sud će po službenoj dužnosti donijeti rješenje o otvaranju i zaključenju skraćenog stečajnog postupka nad dužnikom. 
Nadalje, odredbom članka 433. SZ ako nisu ispunjene pretpostavke za istodobno otvaranje i zaključenje skraćenoga stečajnog postupka prema članka 431. SZ, sud će obustaviti skraćeni stečajni postupak i odgovarajućom primjenom općih odredbi stečajnoga postupka donijeti rješenje o pokretanju prethodnoga postupka odnosno otvaranju stečajnoga postupka.
S obzirom na to da je Republika Hrvatska, Ministarstvo financija, Porezna uprava, kao vjerovnik koji je u smislu članka 114. stavka 3. SZ oslobođen plaćanja predujma za namirenje troškova stečajnog postupka iz članka 114. stavka 1. SZ, u roku 45 dana od dana objave oglasa predložila otvoriti stečaj nad dužnikom i obavijestila sud kako dužnik ima navedenu imovinu, a čija bi vrijednost prema sada dostupnim podacima bila dostatna za namirenje predvidivih troškova stečajnoga postupka, sud je na temelju odredbe članka 433. SZ riješio kao u izreci. 
Sud će, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.

U Splitu, 15. listopada 2018.

Sudac


Katarina Mikulić,v.r.
za točnost otpravka – ovlašteni službenik
Ivana Hajder 

Pouka o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

